62017TJ0755_RES
Kawża T‑755/17
Ir-Repubblika Federali tal-Ġermanja
vs
L-Aġenzija Ewropea għas-Sustanzi Kimiċi
Sentenza tal-Qorti Ġenerali (Il-Ħames Awla) tal‑20 ta’ Settembru 2019
“REACH – Valutazzjoni tas-sustanzi – Benpat – Persistenza – Deċiżjoni tal-ECHA li titlob informazzjoni addizzjonali – Artikolu 51(6) tar-Regolament (KE) Nru 1907/2006 – Appell ippreżentat quddiem il-Bord tal-Appell – Kompitu tal-Bord tal-Appell – Proċedura kontradittorja – Natura tal-istħarriġ – Intensità tal-istħarriġ – Kompetenzi tal-Bord tal-Appell – Artikolu 93(3) tar-Regolament Nru 1907/2006 – Attribuzzjoni ta’ kompetenzi lil aġenziji tal-Unjoni – Prinċipju tal-għoti ta’ kompetenzi – Prinċipju ta’ sussidjarjetà – Proporzjonalità – Obbligu ta’ motivazzjoni”
Approssimazzjoni tal-leġiżlazzjonijiet – Reġistrazzjoni, valutazzjoni u awtorizzazzjoni ta’ sustanzi kimiċi – Regolament REACH – Proċedura ta’ evalwazzjoni – Deċiżjoni tal-Aġenzija Ewropea għas-Sustanzi Kimiċi (ECHA) li titlob informazzjoni addizzjonali fil-kuntest tal-valutazzjoni ta’ sustanza – Appell ippreżentat quddiem il-Bord tal-Appell tal-ECHA – Kompitu tal-Bord tal-Appell – Proċedura kontradittorja – Natura tal-istħarriġ – Kompetenza tal-Bord tal-Appell sabiex jeżamina aggravji intiżi li juru l-eżistenza ta’ żbalji materjali li jivvizzjaw id-deċiżjoni tal-ECHA – Inklużjoni
(Karta tad-Drittijiet Fundamentali tal-Unjoni Ewropea, Artikolu 47; Regolament tal-Parlament Ewropew u tal-Kunsill Nru 1907/2006, Artikoli 51(8), 52(2) u 91()1)
(ara l-punti 48 sa 54, 56 sa 64, 85 sa 87, 108, 112, 120, 129, 205)
Approssimazzjoni tal-leġiżlazzjonijiet – Reġistrazzjoni, valutazzjoni u awtorizzazzjoni ta’ sustanzi kimiċi – Regolament REACH – Proċedura ta’ valutazzjoni – Deċiżjoni tal-Aġenzija Ewropea għas-Sustanzi Kimiċi (ECHA) li titlob informazzjoni addizzjonali fil-kuntest tal-valutazzjoni ta’ sustanza – Appell ippreżentat quddiem il-Bord tal-Appell tal-ECHA – Kompitu tal-Bord tal-Appell – Proċedura kontradittorja – Intensità tal-istħarriġ – Evalwazzjoni ta’ punti fattwali ta’ natura xjentifika u teknika kumplessi ħafna – Stħarriġ tal-legalità limitat għall-evalwazzjoni ta’ żbalji manifesti ta’ evalwazzjoni – Esklużjoni
(Regolament tal-Parlament Ewropew u tal-Kunsill Nru 1907/2006; Regolamenti tal-Kummissjoni Nru 1238/2007, Artikolu 1(2) u Nru 771/2008, premessa 3 u t-tieni subparagrafu tal-Artikolu 1(1))
(ara l-punti 55, 192 sa 194, 227)
Sunt
Fis-sentenza tal‑20 ta’ Settembru 2019, Il‑Ġermanja vs ECHA (T‑755/17), il-Qorti Ġenerali tat deċiżjoni dwar il-kompitu u l-kompetenzi tal-Bord tal-Appell tal-Aġenzija Ewropea għas-Sustanzi Kimiċi (ECHA) u, b’mod iktar partikolari, dwar in-natura u l-intensità tal-istħarriġ imwettaq minn dan il-bord, fil-kuntest ta’ appell ippreżentat quddiemu minn deċiżjoni li toriġina mill-ECHA li titlob informazzjoni addizzjonali dwar il-valutazzjoni tas-sustanza benpat, skont ir-Regolament Nru 1907/2006 (
1
).
Wara l-adozzjoni mill-ECHA ta’ deċiżjoni li titlob informazzjoni addizzjonali lil kumpanniji li rreġistraw il-benpat mal-ECHA, dawn tal-aħħar ippreżentaw appell quddiem il-Bord tal-Appell ta’ din l-aġenzija, wara liema d-deċiżjoni kontenzjuża ġiet parzjalment annullata. Permezz tar-rikors tagħha quddiem il-Qorti Ġenerali, ir-Repubblika Federali tal-Ġermanja talbet l-annullament tad-deċiżjoni tal-Bord tal-Appell tal-ECHA, abbażi, essenzjalment, tan-nuqqas ta’ kompetenza tal-imsemmi Bord tal-Appell sabiex jagħti deċiżjoni fuq aggravji li huma intiżi li juru l-eżistenza ta’ żbalji materjali li jivvizzjaw deċiżjoni tal-ECHA. Peress li l-argumenti tal-Istat Membru rikorrenti ma setgħux jirnexxu, ir-rikors ġie parzjalment miċħud mill-Qorti Ġenerali, li ddeċidiet li l-Bord tal-Appell tal-ECHA għandu kompetenza sabiex jeżamina tali aggravji.
Fl-ewwel lok, il-Qorti Ġenerali fakkret, fid-dawl b’mod partikolari tan-nominazzjoni tal-membri tal-imsemmi Bord tal-Appell abbażi tal-esperjenzi tagħhom u tal-kompetenzi xjentifiċi u legali tagħhom, li dan il-bord għandu t-tagħrif espert neċessarju sabiex ikun jista’ jwettaq huwa stess evalwazzjonijiet dwar punti ta’ natura xjentifika, u li dan it-tagħrif espert huwa intiż li jiżgura t-twettiq ta’ evalwazzjoni bbilanċjata tal-aspetti kemm legali kif ukoll tekniċi. Fit-tieni lok, il-Qorti Ġenerali rrilevat li la r-Regolament Nru 1907/2006 u lanqas ir-Regolament Nru 771/2008 (
2
) ma jipprevedu regoli speċjali dwar l-appelli minn deċiżjonijiet ta’ valutazzjoni ta’ sustanzi.
Fit-tielet lok, il-Qorti Ġenerali qieset li l-għanijiet imfittxija bil-possibbiltà li jiġi ppreżentat appell quddiem il-Bord tal-Appell minn deċiżjoni tal-ECHA jippuntaw favur il-kompetenza tal-imsemmi bord sabiex jeżamina aggravji li huma intiżi li tintwera l-eżistenza ta’ żbalji materjali li jivvizzjaw tali deċiżjoni. Fil-fatt, il-Qorti Ġenerali qieset li peress li l-intensità tal-istħarriġ imwettaq mill-Bord tal-Appell tal-ECHA hija ikbar minn dik ta’ stħarriġ imwettaq mill-qorti tal-Unjoni, il-kompetenzi tal-imsemmi bord ma humiex limitati għall-verifika tal-eżistenza ta’ żbalji manifesti, iżda jestendu għall-verifika tal-aspetti tekniċi ta’ deċiżjoni li titlob informazzjoni addizzjonali. Barra minn hekk, kompetenza limitata tal-Bord tal-Appell tal-ECHA jkollha bħala konsegwenza l-impossibbiltà għall-imsemmi bord li jiżgura l-funzjoni tiegħu, li hija li jillimita l-kontenzjuż quddiem il-qorti tal-Unjoni, filwaqt li jiġi ggarantit dritt għal rimedju effettiv, u tkun tmur kontra kunsiderazzjonijiet li fuqhom hija bbażata l-introduzzjoni tar-regoli dwar meta jiġu permessi appelli fil-kawżi li jkunu diġà bbenefikaw minn eżami doppju, jiġifieri, fl-ewwel lok, mill-imsemmi bord u, fit-tieni lok, mill-Qorti Ġenerali (
3
).
Fir-raba’ u l-aħħar lok, il-Qorti Ġenerali qieset li kompetenza limitata tal-Bord tal-Appell ma tkunx ta’ natura li tiżgura rikors effettiv fis-sens tal-ewwel paragrafu tal-Artikolu 47 tal-Karta tad-Drittijiet Fundamentali tal-Unjoni Ewropea. Wara li fakkret li l-Bord tal-Appell sempliċement jeżamina, fil-qafas ta’ proċedura kontradittorja, jekk l-argumenti miġjuba quddiemu jistgħux juru l-eżistenza ta’ żball li jivvizzja d-deċiżjoni kontenzjuża, il-Qorti Ġenerali qieset li, fl-ipoteżi ta’ tali kompetenza limitata, il-motivi bbażati fuq l-eżistenza ta’ żbalji materjali li jivvizzjaw deċiżjoni tal-ECHA ma jkunux jistgħu jiġu invokati b’mod utli fil-kuntest ta’ rikors għal annullament kontra deċiżjoni tal-imsemmi bord ippreżentat quddiem il-Qorti Ġenerali. L-approċċ ta’ kompetenza limitata tal-Bord tal-Appell jista’ jkollu, barra minn hekk, bħala konsegwenza li jiġu ppreżentati appelli inutli quddiem dan il-bord, fis-sens li r-rikorrenti li tkun tixtieq tikseb l-annullament ta’ deċiżjoni tal-ECHA, abbażi biss ta’ motivi bbażati fuq żbalji materjali li jivvizzjaw din id-deċiżjoni, ikollha tadixxi lill-imsemmi Bord tal-Appell, minkejja li tali appell ikun, f’tali każ, neċessarjament miċħud.
(
1
)	Regolament (KE) Nru 1907/2006 tal-Parlament Ewropew u tal-Kunsill tat‑18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU 2006, L 396, p. 1, u rettifiki ĠU 2009, L 36, p. 84, ĠU 2008, L 141, p. 22, u ĠU 2007, L 136, p. 3).
(
2
)	Regolament tal-Kummissjoni (KE) Nru 771/2008 tal‑1 ta’ Awwissu 2008 li jistipula r-regoli ta’ organizzazzjoni u proċedura tal-Bord tal-Appell tal-ECHA (ĠU 2008, L 206, p. 5).
(
3
)	Regolament (UE, Euratom) 2019/629 tal-Parlament Ewropew u tal-Kunsill tas‑17 ta’ April 2019 li jemenda l-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea (ĠU 2019, L 111, p. 1).